Document ID: 32008D0426

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Απριλίου 2008
για την τροποποίηση της απόφασης 2002/253/EK για τη διατύπωση ορισμών των κρουσμάτων για την αναφορά των μεταδοτικών νόσων στο κοινοτικό δίκτυο σύμφωνα με την απόφαση αριθ. 2119/98/EK του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2008) 1589]
(Κείμενο που παρουσιάζει ενδιαφέρον για τον ΕΟΧ)
(2008/426/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 2119/98/EK του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως το άρθρο 3 στοιχείο γ),
Εκτιμώντας τα ακόλουθα:
(1)
Σύμφωνα με το άρθρο 2 της απόφασης 2002/253/EK της Επιτροπής (2) οι ορισμοί των κρουσμάτων που απαριθμούνται στο παράρτημα της εν λόγω απόφασης πρέπει να επικαιροποιούνται στο βαθμό που αυτό είναι απαραίτητο με βάση τα πιο πρόσφατα επιστημονικά στοιχεία.
(2)
Σύμφωνα με το άρθρο 9 του κανονισμού (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση του ευρωπαϊκού κέντρου πρόληψης και ελέγχου νόσων (3) (ΕΚΠΕΝ), το ΕΚΠΕΝ παρείχε, ύστερα από αίτηση της Επιτροπής και σε συμφωνία με το συμβουλευτικό φόρουμ, τεχνικό έγγραφο σχετικά με ορισμούς κρουσμάτων που βοηθά την Επιτροπή στην ανάπτυξη στρατηγικών παρέμβασης στον τομέα της επιδημιολογικής εποπτείας και αντίδρασης. Το τεχνικό έγγραφο έχει δημοσιευθεί περαιτέρω στο δικτυακό τόπο του ΕΚΠΕΝ. Οι ορισμοί κρουσμάτων που απαριθμούνται στο παράρτημα της απόφασης 2002/253/EK πρέπει να επικαιροποιούνται με βάση τη συνδρομή αυτή.
(3)
Αυτοί οι ορισμοί κρουσμάτων έχουν το σκοπό τη διευκόλυνση της υποβολή στοιχείων σχετικά με τις νόσους και ειδικά ζητήματα υγείας που απαριθμούνται στο παράρτημα Ι της απόφασης 2000/96/EK της Επιτροπής, της 22ας Δεκεμβρίου 1999, για τις μεταδοτικές ασθένειες που θα καλυφθούν προοδευτικά από το κοινοτικό δίκτυο δυνάμει της απόφασης αριθ. 2119/98/EK του Ευρωπαϊκού Κοινοβουλίου και του Συμβουλίου (4). Η απόφαση 2002/253/EK ωστόσο δεν περιλαμβάνει καμία υποχρέωση υποβολής στοιχείων.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής που συστάθηκε βάσει της απόφασης αριθ. 2119/98/EK,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2002/253/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Απριλίου 2008.

Labels: 12
0